God se Woord is lewend en kragtig. Mense wat God ken en sy Woord dikwels lees, verstaan dit reeds goed. Maar wat baie van ons dalk nie besef nie, is hoe kragtig ons gebede kan wees wanneer ons God se Woord ín ons gebede insluit. Wanneer ons dit doen, gee dit nie net 'n vaste fundament van waarheid waarop ons ons gebede kan laat rus nie, maar dit laat ook ons geloof groei terwyl ons bid. Die rede waarom ons Bybelteks by ons gebede insluit, is nie om God te herinner aan wat Hy gesê het nie. Hy weet reeds wat Hy alles gesê het en Hy vergeet nooit sy woorde nie. Dit is óns wat aan God se woorde herinner moet word, want óns vergeet
so maklik. Of ons begin twyfel. Of miskien verstaan ons nie regtig wat die Bybel sê nie. Of dalk het ons net nog nooit daaraan gedink dat sekere Bybelverse van toepassing kan wees op spesifieke onderwerpe waaroor ons wil bid nie. Wat ook al die geval is, om God se waarheid deur ons gebede te weef kan ons lewe verander.
Dit is my gebed dat jy, nadat jy die Bybelgedeeltes en die oordenkings in hierdie boek gelees en die gebede daarby gebid het, geïnspireer sal wees om die Bybel so dikwels moontlik by jou persoonlike gebede in te sluit. Selfs al haal jy nie 'n spesifieke vers woord vir woord aan nie – al sal dit natuurlik baie doeltreffend wees – is daar baie krag in die geloofsgewoonte om jou gebede deur God se Woord te laat inspireer.